
Arcite anoon unto his inne is fare,
As fayn as fowel is of the brighte sonne.
And right anon such stryf ther is bygonne
For thilke grauntyng, in the hevene above,
Bitwixe Venus the goddess of love,
And Mars the sterne god armypotente,
That Jupiter was busy it to stente;
Til that the pale Saturnus the colde,
That knew so many of aventures olde,
Fond in his olde experience an art,
That he ful sone hath plesed every part.
As soth is sayd, eelde hath gret avantage,
In eelde is bothe wisdom and usage;
Men may the olde at-renne, but nat at-rede.
Saturne anon, to stynte stryf and drede,
Al be it that it is agayn his kynde,
Of al this stryf he gan remedye fynde.
' My deere doubter Venus,' quod Saturne,
r My cours, that hath so wyde for to turne,
Hath more power than woot eny man.
Myn is the drenchyng in the see so wan;
Myn is the prisoun in the derke cote;
Myn is the stranglyng and hangyng by the throte;
The murmure, and the cherles rebellynge,
The groyning, and the pryve empoysonynge :
I do vengeance and pleyn correctioun,
Whiles I dwelle in the sign of the lyoun.
Myn is the ruyne of the hihe halles,
The fallyng of the toures and of the walks
Upon the mynour or the carpenter.
I slowh Sampsoun in schakyng the piler
And myne ben the maladies colde,
The derke tresoun, and the castes olde j
Myn lokyng is the fader of pestilence.
Now wep nomore, I schal don diligence
That Palamon, that is thyn owne knight,
Schal have his lady, as thou hast him hight